Jim Ellis | Farming Connect
Mae Jim Ellis (23) yn helpu ei dad i redeg y fferm wartheg a defaid ym Mhen Llŷn. Dywed fod sicrhau lle ar y Rhaglen Busnes ac Arloesedd wedi bod yn brofiad sydd wedi'i ysbrydoli.
Ar ôl mynychu Coleg Menai, enillodd Jim le yn yr Academi Entrepreneuriaeth nodedig yn Abertawe, yn ogystal â derbyn nawdd tuag at sefydlu busnes ffotograffiaeth newydd. Ar ôl datblygu'r busnes ymhellach, ynghyd â phartner busnes, mae bellach yn rhedeg cwmni llwyddiannus sy'n arbenigo mewn ffotograffiaeth drôn a fideos ar gyfer busnesau yng Ngogledd Cymru, ochr yn ochr â'i ddyletswyddau ar y fferm. Ac mae menter busnes newydd arall ar y gweill gan Jim, gan ei fod wedi ymuno ag ymgeisydd ifanc arall ar gyfer y Rhaglen Busnes ac Arloesedd, Gareth Thomas, sy'n ffermio ger Bae Cemaes.
"Mae'r ddau ohonom yn ifanc, yn uchelgeisiol ac yn awyddus i wneud ein harian mewn marchnadoedd newydd, felly rydym wedi sefydlu menter busnes newydd ar y cyd ac yn gobeithio lansio diod egni iach newydd."
Dywed Jim ei fod wedi gorfod cael ei berswadio i wneud cais am raglen Academi Amaeth gan ei swyddog datblygu Cyswllt Ffermio lleol.
"Roeddwn yn cymryd y byddai pawb wedi bod i goleg amaethyddol ac mai ffocws technegol fyddai i'r rhaglen yn bennaf, felly nid oeddwn yn meddwl ei bod yn addas i mi! Mewn gwirionedd, fel y mae'r enw'n ei awgrymu, roedd y ffocws ar fusnes ac arloesedd – dau faes sydd o ddiddordeb gwirioneddol i mi fel ffermwr ac entrepreneur!
"Er fy mod bellach wedi dychwelyd adref, rwyf bellach yn treulio cryn amser yn ffermio ar lawr gwlad, ac rwy'n awyddus i ddefnyddio fy sgiliau entrepreneuraidd gyda phopeth yr wyf yn ei wneud, felly mae clywed sut yr oedd busnesau ffermio eraill yn sicrhau gwell effeithlonrwydd ac elw trwy feincnodi a chadw costau i lawr wedi fy ysbrydoli i wneud pethau'n wahanol.
"Roedd y daith astudio i'r Swistir yn anhygoel, ac roedd cyfle i ddysgu o'r newydd bob munud o bob dydd. Roedd mor berthnasol siarad efo ffermwyr sy'n gweithredu y tu allan i'r UE, ac sy'n sylweddoli, er bod y wlad yn meddu ar ymreolaeth, eu bod yn dal i gael eu cyfyngu gan reolau Ewrop, oherwydd y byddai o anfantais iddynt beidio.
"Mae'n destun pryder meddwl bod y Swistir wedi dewis perthynas lle maen nhw wedi dyweddïo ond heb briodi â'r UE, tra ein bod ni yn y Deyrnas Unedig yn anelu at gael ysgariad!"